འབྲོག་ཁུལ་ལ་མཚོན་ན་འབྲོག་པའི་མང་ཚོགས་ཀྱིས་ཕྱུགས་ལས་ཁོ་ན་གཉེར་བ་ཡིན་ལ་ཕྱུགས་ལས་ཐོན་རྫས་ཁག་ཅིག་ནི་རང་ཁྱིམ་དུ་བཞག་ནས་བཟའ་བྱར་བཀོལ་སྤྱོད་བྱེད་པ་དང་།ཁག་ཅིག་ནི་ཞིང་བའི་ལག་ནས་འབྲུ་རིགས་དང་བརྗེ་བ།ཁག་གཅིག་ནི་བཙོངས་ནས་དཔལ་འབྱོར་ཡོང་སྒོ་མཐོར་འདེགས་བྱེད་པས།ཁོ་ཚོ་ལ་ལས་བགོའི་དགོས་མཁོ་མེད་པ།གཞན་ཡང་འབྲོག་པ་རྣམས་འཚོ་གནས་ཀྱི་ས་ཆ་ནི་གཏན་འཇགས་མིན་ཡང་ཁྱིམ་གཅིག་གི་བཟའ་མི་རྣམས་ནི་ལྷན་དུ་གནས་པ།དེ་སྟབས་རོང་ཁུལ་གྱི་བོད་མི་རྣམས་ནི་རང་གི་གཉེན་ཉེ་དང་འཕྲད་ཚེ་བརྩེ་བའི་མཆུ་སྦྱོར་གུས་ལུགས་ཀྱི་གོམས་སྲོལ་སྔར་བཞིན་རྒྱུད་འཛིན་བྱེད་པ་དང་།འབྲོག་ཁུལ་གྱི་མི་དམངས་རྣམས་ནི་རྒན་རབས་ཀྱིས་ཕྱི་རབས་པར་མཆུ་སྦྱོར་བྱེད་པའི་གུས་ལུགས་སྤེལ་བ་མ་གཏོགས།ལོ་རབས་གཅིག་པ་དང་ཕོ་མོའི་བར་གྱི་མཆུ་སྦྱོར་གུས་ལུགས་དེ་ནི་ཐོད་པ་གཏུགས་པ་དང་གདོང་ཐུག་པའམ་དེ་མིན་གྱི་ལག་པ་འཇུ་རེས་སོགས་ཀྱིས་ཚབ་བྱས་ནས་མེད་པར་གྱུར།